《高阳台 南旋过马驮沙，朋旧流连，排日张饮，清歌明烛，殆难为怀。》
清代·叶大庄

京口寒潮，扬州晓雨，江天催我归船。池馆秋灯，词人终夕流连。

草堂旧约樱桃会，付闲情、画里琴边。祇匆匆、花月光阴，诗酒华年。

宣南社事蔷薇老，记一尊听曲，醉也凄然。芋火僧坊，竹炉烹雪无眠。

来时与子荒城话，又西风、拉杂铜弦。恐明朝、芦花枫叶，冷逼吟肩。

作者简介：叶大庄，字临恭，号损轩，闽县人。同治癸酉举人，历官邳州知州。有《写经斋初稿》、《续稿》。